Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Втора жалба изјавена од Д. Т.од Скопје, поднесена против Решение на Агенција за храна и ветеринарство, по предметот Барање за пристап до информации од јавен карактер, на 31.05.2023 година го донесе следното

**Р Е Ш Е Н И Е**

**1**. Втората жалба изјавена од Д. Т. од Скопје, поднесена против Решението на Агенција за храна и ветеринарство бр. 03-972/6 од 08.05.2023, заведена во Агенцијата под бр.08-149 на 19.05.2023 година, по предметот Барање за пристап до информации од јавен карактер**, СЕ ОДБИВА како неоснована**.

**2.** Решението на Имателот на информација бр.03-972/6 од 08.05.2023 година **СЕ ПОТВРДУВА.**

**О Б Р А З Л О Ж Е Н И Е**

Како што е наведено во Жалбата, Д. Т. од Скопје, на 24.03.2023 година поднел Барање за пристап до информации од јавен карактер до Агенцијата за храна и ветеринарство, со кое побарал да му се достави следната информација:

„Примерок од Изјавите од А.. Р. Ис., Г. Н., М. С., Б. К., А. М., С. М., П. Р. и Т.К. вработени во Секторот за здравствена заштита и благосостојба на животните изјавени врз основа на барање број 04-534/1 од 14.02.2023 година од В. К., Раководител на Секторот за здравствена заштита и благосостојба на животните.“

Постапувајќи по ова Барање, Имателот на информации на Барателот му доставил Решение бр. 03-972/2 од 28.03.2023 година за негативен одговор на барање. Во Решението е наведено дека: „...Ве известуваме дека согласно чл.10 ст.1 од Законот за заштита на личните податоци (Сл.Весник бр.42 од 16.02.2020 година) обработката на личните податоци е законита, само ако и до оној степен доколку е исполнет најмалку еден од посочените услови во дадената одредба односно во конкретниот случај:

-субјектот на лични податоци дал согласност за соработка на неговите лични податоци за една или повеќе конкретни цели. Со оглед дека за бараните изјави нема изрична согласност за нивна обработка за друга цел освен за таа за која се дадени немаме законски основ да ги дадеме на трети лица.“

Незадоволен од наведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-149 на 07.04.2023 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, и на 24.04.2023 година донесе Решение со кое истата ја уважи и предметот го врати на повторно постапување пред првостепениот орган, а Решението на Имателот на информации го поништи, со укажување за натамошно постапување на Имателот на информации.

Постапувајќи по Решението на Агенцијата, Имателот на информации на 09.05.2023 година до Агенцијата по електронски пат достави Решение за негативен одговор бр.03-972/6 од 08.05.2023 година. Во Решението е наведено дека: „...при спроведен тест на штетност...се утврди дека се работи за изјави кои се од личен карактер, во кој се изразува ставот на административните службеници во врска со нивен соработник од истиот Сектор, а по барање на претпоставен-раководител. Сметам дека со оддавање на овие изјави, без нивна согласност, ќе се наруши приватноста на изјавеното и истото би можело негативно да влијае на нивната понатамошна соработка како колеги. Во конретниот случај не сметам дека јавниот интерес е поголем од заштитата на интересот на поединецот, а барателот со ништо не по потврдува спротивното.“

Незадоволен од горенаведеното Решение, Барателот во законски рок поднесе Жалба до Агенцијата, заведена во Агенцијата под бр.08-149 на 19.05.2023 година. Во Жалбата е наведено дека: „Незадоволен од ваквото решение ја поднесувам оваа жалба од следните причини: Согласно член 3 точка 7 алинеја 7 од Законот за слободен пристап до информации од јавен карактер...секоја граѓанин има еднаков третман пред законите, а согласно член 3 точка 3 на истиот Закон, јас како барател на информација од јавен карактер, сум физичко лице без дискриминација по било која основа. Со самиот факт дека колегите свесно ги дале изјавите на барање на претпоставен раководител тие знаеле дека понатака изјавите влегуваат како „документ“ во Агенцијата...и од тој момент важат како информации од јавен карактер....“

Агенцијата, со електронски допис од 19.05.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 29.05.2023 година до Агенцијата по електронски пат достави Одговор на жалба, со кој останува на наводите утврдени во оспореното Решение.

По разгледувањето на Жалбата и сите списи во врска со предметот, Агенцијата утврди дека Имателот на информации постапил правилно по Барањето за пристап до информации од јавен карактер, а исто така постапил и по укажувањата утврдени во Решението на Агенцијата бр.08-149 од 24.04.2023 година, со тоа што донел Решение согласно Законот за слободен пристап до информации од јавен карактер и согласно Законот за заштита на личните податоци.

Во конкретниот случај побараните документи не претставуваат информации од јавен карактер, туку се исклучоци од слободен пристап до информации од јавен карактер, односно станува збор за заштитени лични податоци согласно Законот за заштита на личните податоци, а се однесуваат на физички лица чии лични податоци не можат да бидат анонимизирани, иако Барателот на информации веќе името и презимето на лицата ги обзнанил во своето Барање за пристап до информации, односно бараните документи претставуват лични поднесоци, до кои не е дозволен слободен пристап, без одобрение од лицето изготвувач на документот.

Што се однесува до наводите на Жалбата, во која е наведена дека: „јас како барател на информација од јавен карактер сум физичко лице без дискриминација по било која основа“, Агенцијата му укажува на Барателот на информации дека во конкретниот случај Имателот на информации не направил никаква дискримиција по било која основа, бидејќи во Законот за слободен пристап до информации од јавен карактер се предвидени исклучоци од слободниот пристап, по кои Имателот на информации постапил, земајќи ги предвид и одредбите од Законот за заштита на личните податоци.

Имателот на информации при повторното постапување го спровел и Тестот на штетност која е задолжителна постапка при одбивање на пристап до информации согласно горенаведениот Закон, со кој утврдил дека со давањето на бараните изјави ќе се повреди приватноста и ќе има штетно влијае за подносителите на изјавите.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**